‘The Voice SA’ se eerste wenner aangewysRichard Stirton, The Voice SA se eerste wenner wat op 22 Mei 2016 aangewys is (Foto: The Voice SA) Die eerste wenner van die Suid-Afrikaanse weergawe van The Voice is Sondagaand aangewys. Richard Stirton (22) van Kaapstad is as die finale wenner aangewys wat uiteindelik ŉ kontrak van Universal Music SA en pryse ter waarde van meer as R800 000 sal ontvang. Richard van #TeamKhan was van die begin af een van die gunstelinge. Hy was ŉ entoesiastiese sportman by Rondebosch Boys High tot hy ŉ rugbesering tydens ŉ krieketwedstryd opgedoen het. Hy het daarna sy kitaar opgetel. Richard is besig met sy BCom in bestuurswese by die Universiteit van Kaapstad en hy gryp “elke geleentheid aan” om sy talent voor ŉ gehoor ten toon te stel. Hy is al ŉ jaar lank besig met verskeie vertonings en het al by die Barnyard opgetree. Richard is ook een van die singende kelners van Kaapstad se bekende Stardust-restaurant. Die vier voorlopers was #TeamKaren se Almur Marais (25), ŉ voormalige passer-en-draaier van Stilfontein; #TeamBobby se Gavin Edwards (37) wie se enkelsnit nr 2 op iTunes was; #TeamLira se Jeremy Olivier (40) van Kaapstad en #TeamKahn se Richard. Dit is Sondagaand ook bekend gemaak dat Universal Records belangstel in kontrakte met Team Lira se Zoë Modiga (22) en #TeamKaren’s se diva en “Queen”, Thembeka Mnguni (32) van Durban.